அந்த அப்பாவை தேவாவிற்கு மிகவும் பிடித்துப் போனது. ரயில் ஏறியதில் இருந்தே அவரை கவனித்துக் கொண்டிருக்கிறாள். மிகவும் அன்பான, அக்கறையான மனிதராய் இருந்தார் அவர். இரவு குழந்தைக்கு உணவு ஊட்டும்போது, இடையிடையே மனைவிக்கும் ஊட்டிக் கொண்டிருந்தார். அந்தப் பெண் சுற்றியிருப்போரை கூச்சத்துடன் பார்த்தது. அவரின் அன்பு அதையெல்லாம் கண்டு கொண்டதாகவே தெரியவில்லை. குழந்தையை கழிவறைக்கு அழைத்துச் சென்றது, படுக்கையை விரித்தது, கதை சொல்லி தூங்க வைத்தது என எல்லாம் அவர்தான் செய்து கொண்டிருந்தார். இடையிடையே சக பயணிகளிடம் வேறு சுவாரஸ்யமாய் பேசிக் கொண்டிருந்தார்.